[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.11.2009

COM(2009)619 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που καταβάλλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης το 2010 και το 2011

ΑΙΤΙΟΛΟΓΙΚΗ ΕΚΘΕΣΗ

Η εσωτερική συμφωνία και ο δημοσιονομικός κανονισμός του 10ου ΕΤΑ προβλέπουν νέα διαδικασία για τις προσκλήσεις καταβολής συνεισφορών από τα κράτη μέλη για τη χρηματοδότηση του ΕΤΑ. Δυνάμει του άρθρου 157 του δημοσιονομικού κανονισμού, η πρώτη συγκεκριμένη εφαρμογή της νέας αυτής διαδικασίας αφορά τις συνεισφορές του 2009.

Σύμφωνα με το άρθρο 57 παράγραφος 2 του δημοσιονομικού κανονισμού, η παρούσα πρόταση αφορά:

- το ανώτατο όριο του ετήσιου ποσού της συνεισφοράς για το 2011·

- το ετήσιο ποσό της συνεισφοράς για το 2010· και

- το ποσό της πρώτης δόσης της συνεισφοράς για το 2010.

Σύμφωνα με το άρθρο 57 παράγραφος 7 του δημοσιονομικού κανονισμού, το ποσό που τελεί υπό τη διαχείριση της Επιτροπής και το ποσό που τελεί υπό τη διαχείριση της ΕΤΕπ προσδιορίζονται χωριστά.

Σύμφωνα με το άρθρο 145 του δημοσιονομικού κανονισμού, η ΕΤΕπ γνωστοποίησε στην Επιτροπή τις επικαιροποιημένες προβλέψεις της ως προς τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

Σύμφωνα με το άρθρο 57 παράγραφος 2 του δημοσιονομικού κανονισμού, το Συμβούλιο πρέπει να αποφασίσει σχετικά με αυτήν την πρόταση έως τις 15 Νοεμβρίου 2009 και τα κράτη μέλη πρέπει να καταβάλουν την πρώτη δόση της συνεισφοράς το αργότερο έως την 21η Ιανουαρίου 2010.

Το άρθρο 58 παράγραφος 2 του δημοσιονομικού κανονισμού ορίζει ότι, στο πλαίσιο των προσκλήσεων συνεισφορών, απορροφώνται αρχικά τα ποσά που προβλέπονταν για τα προηγούμενα ΕΤΑ, το ένα μετά το άλλο. Συνεπώς, οι προσκλήσεις της παρούσας πρότασης αφορούν τα ποσά στο πλαίσιο του 9ου ΕΤΑ.

Πρέπει να σημειωθεί ότι το άρθρο 60 παράγραφος 1 του δημοσιονομικού κανονισμού προβλέπει ότι εάν οι δόσεις συνεισφορών που καθίστανται απαιτητές δεν καταβληθούν εντός της καθοριζόμενης προθεσμίας, το αντίστοιχο κράτος μέλος υποχρεούται σε καταβολή τόκων επί του μη καταβληθέντος ποσού. Οι λεπτομέρειες πληρωμής των τόκων διευκρινίζονται στο ίδιο άρθρο.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό των χρηματοδοτικών συνεισφορών που καταβάλλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης το 2010 και το 2011

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[1], και ιδίως το άρθρο 10 παράγραφος 1,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[2], και ιδίως το άρθρο 7,

τον δημοσιονομικό κανονισμό της 18ης Φεβρουαρίου 2008, που εφαρμόζεται στο 10ο Ευρωπαϊκό Ταμείο Ανάπτυξης (εφεξής «δημοσιονομικός κανονισμός του 10ου ΕΤΑ»)[3], και ιδίως το άρθρο 57, το άρθρο 58 παράγραφος 2 και το άρθρο 157,

την πρόταση της Επιτροπής[4],

Εκτιμώντας τα εξής:

1) Το άρθρο 157 του δημοσιονομικού κανονισμού για το 10ο ΕΤΑ ορίζει ότι η διαδικασία που προβλέπεται στα άρθρα 57 έως 61 θα ισχύσει για πρώτη φορά το 2009. Σύμφωνα με τη διαδικασία αυτή, η Επιτροπή υποβάλλει, έως τις 15 Οκτωβρίου του 2009, πρόταση η οποία διευκρινίζει α) το ανώτατο όριο του ετήσιου ποσού της συνεισφοράς για το 2011· β) το ετήσιο ποσό της συνεισφοράς για το 2010· και γ) το ποσό της πρώτης δόσης της συνεισφοράς για το 2010. Το Συμβούλιο αποφασίζει σχετικά με αυτήν την πρόταση έως τις 15 Νοεμβρίου του 2009 και τα κράτη μέλη καταβάλλουν την πρώτη δόση της συνεισφοράς για το 2010 το αργότερο έως τις 21 Ιανουαρίου του 2010.

(2) Ωστόσο, το άρθρο 58 παράγραφος 2 του δημοσιονομικού κανονισμού για το 10ο ΕΤΑ ορίζει ότι, στο πλαίσιο των προσκλήσεων συνεισφορών, απορροφώνται αρχικά τα ποσά που προβλέπονταν για τα προηγούμενα ΕΤΑ. Επομένως, θα πρέπει επίσης να υποβληθεί πρόσκληση για την καταβολή συνεισφορών στο πλαίσιο του 9ου ΕΤΑ με βάση το άρθρο 10 παράγραφος 1 της εσωτερικής συμφωνίας για το 9ο ΕΤΑ.

(3) Σύμφωνα με το άρθρο 145 πρώτη παράγραφος του δημοσιονομικού κανονισμού του 10ου ΕΤΑ, η Ευρωπαϊκή Τράπεζα Επενδύσεων γνωστοποίησε στην Επιτροπή τις επικαιροποιημένες προβλέψεις της ως προς τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ανώτατο όριο του ετήσιου ποσού της συνεισφοράς για το 2011 καθορίζεται σε 3 950 000 000 EUR για την Επιτροπή και σε 220 000 000 EUR για την Ευρωπαϊκή Τράπεζα Επενδύσεων.

Άρθρο 2

Το ετήσιο ποσό της συνεισφοράς για το 2010 καθορίζεται σε 3 500 000 000 EUR για την Επιτροπή και σε 240 000 000 EUR για την Ευρωπαϊκή Τράπεζα Επενδύσεων.

Άρθρο 3

Οι συνεισφορές που πρέπει να καταβάλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων ως πρώτη δόση για το 2010 καθορίζονται στον πίνακα του παραρτήματος.

Άρθρο 4

Η παρούσα απόφαση εφαρμόζεται από την ημερομηνία της έγκρισής της.

Άρθρο 5

Η παρούσα απόφαση απευθύνεται στα κράτη μέλη που συνεισφέρουν στο 9ο ΕΤΑ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρώτη δόση συνεισφορών για το 2010 (σε EUR)

[pic]

[1] ΕΕ L 317 της 15.12.2000, σ. 355.

[2] ΕΕ L 247 της 09.09.2006, σ. 32.

[3] ΕΕ L 78 της 19.3.2008, σ. 1.

[4] ΕΕ C … της …, σ. .